मडगांव : मडगांवच्या रवीन्द्र केळेकार ज्ञानमंदीराचे मुख्याध्यापक अनंत अग्नी हांणी बरयिल्ल्या 'आत्मसोद' ह्या पुस्तकाचे दुसरे आवृत्तीचें प्रकाशन माशें- काणकोणच्या सत्यवती सोयरू आंगले उच्च माध्यमीक विद्यालयांत जालें. हे कार्यावळीक मुखेल सोयरे म्हूण ज्येश्ठ लेखक आनी लोकवेद संशोधक कमलाकर म्हाळशी तशेंच निराकार शिक्षण संस्थेचे अध्यक्ष प्रशांत नायक हे मानाचे सोयरे ह्या नात्यान हाजीर आशिल्ले.
 अनंत अग्नी हांणी बरयिल्लें हें पुस्तक भुरग्यांचे जडणघडणींत पालक आनी शिक्षक तशेंच शाळा आनी घर हांची भुमिका मांडपी आसा. ह्या पुस्तकांत अग्नी हांणी शिक्षक म्हूण आयिल्ले आपले अणभव देखीं सयत लेखांच्या स्वरुपांत बरयल्यात, हे खातीर हें पुस्तक भोवच प्रभावी जालां. ह्या पुस्तकाची दुसरी आवृत्ती फक्त एका म्हयन्या भितर प्रकाशीत जाता. हाचे वयल्यान ह्या पुस्तकाचो दर्जो आनी म्हत्व लक्षांत येता, अशें कमलाकर म्हाळशी हांणी सांगलें.
 अनंत अग्नीचें 'आत्मसोद' हें पुस्तक म्हणल्यार पालक आनी शिक्षकां खातीर एक म्हत्वाचो 'मार्गदर्शक'. ह्या पुस्तकाचो हेर भाशांनीय अणकार करून ते प्रकाशीत जावचें अशी आस्त प्रशांत नायक हांणी उक्तायली.
 सत्यवती सोयरू आंगले उच्च माध्यमीक विद्यालयाचे प्राचार्य हेमंत कामत हांणी येवकार दिलो. शिक्षिका तृप्ती प्रभु नावेलकार हांणी सुत्रसंचालन केलें. प्रकाशन सुवाळ्याक जोडून लेखक कविन्द्र फळदेसाय हांणी अनंत अग्नी हाचे कडेन तांच्या शिक्षणीक, साहित्यीक, समाजीक वावराचेर संवाद सादलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 